Saak teruggetrek teen platejoggie wat glo inmengNomvula Nkosi (DJ Miss Rain) Foto: Nkomazi FM, Facebook Die saak teen ŉ platejoggie van ŉ gemeenskapsradiostasie in Mpumalanga wat in hegtenis geneem is in verband met dwarsboming van die gereg, is Maandag teruggetrek. Nomvula Nkosi (25), beter bekend as DJ Miss Rain by Nkomazi FM, is Saterdag in KaMhlushwa naby Malalane in hegtenis geneem, het ŉ Sapa-korrespondent berig. Luitenant Mzwandile Nyambi, woordvoerder vir die polisie, het gesê Nkosi is in hegtenis geneem toe sy ingemeng het terwyl polisiebeamptes drie mans in hegtenis geneem het toe hulle glo dagga naby ŉ laerskool gerook het. “Ons beamptes het reageer op ŉ wenk en drie mans en ŉ meisie naby Laerskool KaMhlushwa opgespoor,” het Nyambi gesê. “Die mans is deursoek en hulle het dagga in vuurhoutjieboksies by hulle gehad.” Nyambi het gesê die mans is in hegtenis geneem op aanklag van die besit van dagga, maar hulle kon elkeen ŉ skulderkenningsboete van R300 betaal en is dadelik vrygelaat. Die saak teen Nkosi is teruggetrek voordat sy Maandag in die Tonga-landdroshof kon verskyn.